Diari Oficial de la Generalitat Valenciana


Sumari del DOGV 9924, del 28-08-2024 (2024/8427)

RESOLUCIÓ de 9 de gener de 2024, del director general d’Urbanisme, Paisatge i Avaluació Ambiental, per la qual es formula un informe d’impacte ambiental del Projecte de sondeig per a captació d’aigües subterrànies, parcel·la 98 del polígon 4 del terme municipal de Cocentaina. Expedient: (3269908) 127/2023/AIA.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9924

Data del DOGV
:   28-08-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/8427

CVE
:   ZTDE-L-1740-8451

Data del document
:   09-01-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Cocentaina
    * impacte ambiental

«Informe d’impacte ambiental

Expedient: (3269908) 127/2023/AIA.

Títol: Sondeig per a captació d’aigües subterrànies.

Titular: David Aller Miró.

Òrgan substantiu: Servici Territorial d’Indústria, Energia i Mines d’Alacant.

Exp. ASOSUB/2023/161/03.

Localització: parcel·la 98 del polígon 4 del terme municipal de Cocentaina.

Tramitació administrativa

Mitjançant un escrit firmat en data 10 d’agost de 2023 per la cap del Servici Territorial d’Indústria, Energia i Mines d’Alacant (referència expedient ASOSUB/2023/161/03), es va donar trasllat a este òrgan ambiental del document ambiental i el seu corresponent projecte, a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre, d’avaluació ambiental, i l’RD 445/2023, de 13 de juny.

Tal com establix l’article 46 de la Llei 21/2013, de 9 de desembre, este òrgan ambiental va efectuar una consulta a les administracions públiques afectades. En concret, en data 28 de setembre de 2023 es formula una consulta a l’Ajuntament de Cocentaina (Alacant) perquè, d’acord amb les seues competències, informe sobre si el projecte pot causar impactes ambientals significatius. Així mateix, es consulta a la Subdirecció General d’Espais Naturals Protegits i Biodiversitat, en relació amb la possible afecció del projecte pel fet que este s’inclou en el PORN i PRUG del Parc Natural de la Serra de Mariola, així com dins de l’àmbit territorial de la Xarxa Natura 2000 ZEPA Serra de Mariola i el Carrascal de la Font Roja.

Amb data 28 de novembre de 2023, este òrgan ambiental rep un informe emés pel Servici de Gestió d’Espais Naturals amb data 25 d’octubre de 2023, el qual conclou que, a la vista del que establix la normativa d’ordenació del parc natural, la captació d’aigües subterrànies sol·licitada es considera compatible amb la normativa d’ordenació del parc natural.

En la mateixa data s’ha rebut un informe amb data de firma 23 de novembre de 2023 sobre afecció a la Xarxa Natura 2000 emés per la Direcció General de Medi Natural i Animal, com a òrgan gestor de la Xarxa Natura 2000 a la Comunitat Valenciana, el contingut del qual s’exposarà en l’apartat de característiques de l’impacte potencial de la present resolució.

Vista la informació que conté l’expedient, s’estima que aporta elements de juí suficients per a continuar amb el procediment d’avaluació ambiental simplificada.

Criteris ambientals

Per a l’emissió d’este informe d’impacte ambiental, de conformitat amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’apartat a de l’annex III de la llei esmentada.

Característiques del projecte

La finalitat del projecte presentat és l’execució d’un sondeig de captació d’aigües subterrànies en la parcel·la 98, polígon 4 del TM de Cocentaina que, en cas de ser positiu, permeta obtindre aproximadament 500 m³/any d’aigua a l’habitatge situat en la parcel·la.

Es preveu que els terrenys que cal travessar, d’acord amb la informació facilitada pel promotor, estiguen constituïts essencialment per argiles i margues blanques.

A causa dels materials que es preveu travessar i la profunditat en la perforació, s’ha triat com a sistema de perforació la rotopercussió sense ús d’additius per a evitar la possible contaminació dels aqüífers que cal explotar. El sondeig tindrà una profunditat de 110 m i 220 mm de diàmetre de perforació. Una vegada s’arribe a la profunditat de 110 metres, es procedirà a la intubació definitiva del sondeig mitjançant una canonada de PVC, de 180 mm de diàmetre. Una vegada col·locada la canonada, s’instal·larà la bomba submergible, que se situarà a 95 m de profunditat.

Prèviament a la realització del sondeig es realitzarà una bassa de llots en el mateix terreny amb suficient capacitat per a la recepció de detritus (fragments de roca), i així evitar que s’estenguen pels terrenys pròxims. En finalitzar els treballs, quedarà completament farcida pel mateix detritus i pels terrenys inicialment extrets, que s’estendran sobre els depositats i deixaran la superfície restaurada.

S’ha calculat el volum aproximat de detritus obtingut en la perforació, tenint en compte el diàmetre de perforació i la humitat d’estos, per la qual cosa es produirà un volum aproximat de 8,58 m³ de detritus. No s’especifica la dimensió de la bassa de detritus.

L’accés a l’emplaçament es fa des de la mateixa finca, per la qual cosa no es requerix cap obra, accés, desbrossament ni condicionament de consideració, més que les necessàries d’implantació de la maquinària perquè siga estable i operativa.

El promotor no indica el termini d’execució previst per a efectuar les obres a partir de la data de recepció de les autoritzacions necessàries.

Ubicació del projecte

La zona on es durà a terme el projecte està situada a la comarca del Comtat, en el TM de Cocentaina (Alacant). Es tracta d’una parcel·la amb habitatge habitual, propietat del promotor, i amb referència cadastral número 78147S207387086579BL en la pedania la Plana, amb una superfície cadastral de 4.529 m². Les coordenades UTM (ETRS89, fus 30) del sondeig són: X= 721.922 i Y= 4.293.417.

L’emplaçament es troba en una zona classificada de sòl no urbanitzable comú amb ús principal agrari; en concret, se situa en una finca rústica.

L’obra se situa a menys de 500 m de terreny forestal, per la qual cosa es considera zona d’influència forestal, d’acord amb el que establix la Llei 3/1993, de 9 de desembre, forestal de la Comunitat Valenciana.

Segons la informació facilitada pel promotor, no hi ha cap altre pou/sondeig en un radi inferior als 100 m.

Atesa la classificació del Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d’aigua subterrània denominada Muro de Alcoy (codi massa 080.169), considerada en bon estat quantitatiu, químic i global.

Característiques de l’impacte potencial

Els principals impactes ambientals generats sobre el sòl en la fase d’execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària pot produir la contaminació del sòl i, en últim terme, de l’aqüífer per abocament accidental de residus perillosos (olis i lubrificants).

La pèrdua de sòl per la construcció de la bassa de detritus serà de dimensions reduïdes i puntual en el temps. Durant l’execució de les obres seran aplicables les mesures preventives establides per la normativa vigent en matèria de prevenció d’incendis forestals, en particular, el Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

L’ús de maquinària comportarà també l’emissió de gasos de combustió i partícules de pols i la generació de sorolls i vibracions, amb efecte temporal curt i de rellevància ambiental escassa. Per a evitar o mitigar estes afeccions sobre l’atmosfera i l’aire, es vigilarà que el manteniment de la maquinària siga l’adequat i que s’hagen realitzat les inspeccions tècniques previstes en la legislació sectorial. Així mateix, la perforació anirà equipada amb captadors de pols. Finalment, per a restar o mitigar la generació de pols es faran regs periòdics amb aigua en els accessos i zones de treball.

El risc d’accidents queda regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

Al marge de l’aprofitament hídric, l’ús de recursos naturals resulta irrellevant en esta mena d’obres, així com la generació de residus, més enllà del detritus generat per la perforació i els seus additius (escumants) als quals s’afigen els materials procedents de l’excavació de la bassa de llots que, per l’escassa magnitud que tenen, caràcter terrigen i naturalesa inerta, no constituiran un problema d’eliminació, segons el projectista. La lixiviabilitat total, el contingut de contaminants en estos i l’ecotoxicitat del lixiviat són poc significatius i, en particular, no hauran de suposar un risc per a la qualitat de les aigües superficials ni subterrànies.

L’actuació no afecta cap muntanya d’utilitat pública, ni cap via pecuària. No es preveu un impacte significatiu sobre el sòl, el paisatge, la vegetació, ni sobre la fauna ni la biodiversitat, excepte el que es puga produir amb caràcter puntual i temporal durant l’execució dels treballs per l’ús de la maquinària.

No s’ha posat de manifest la presència en este emplaçament de béns culturals, restes arqueològiques ni altres elements del patrimoni cultural valencià. No obstant això, s’adoptaran les mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.

El punt de sondeig es troba inclòs en l’espai integrant de la Xarxa Natura 2000 denominat espai ZEPA Serres de Mariola i el Carrascar de la Font Roja (ES0000213); així mateix, està situat en l’àmbit de l’àrea d’amortiment d’impactes del Parc Natural de la Serra de Mariola. Concretament, s’enquadra en la unitat d’ordenació denominada «B2 àrees agrícoles». En conseqüència, es considera aplicable la normativa del PORN d’este parc natural, contingut en el Decret 76/2001, de 2 d’abril, del Govern Valencià, pel qual s’aprova el Pla d’ordenació dels recursos naturals de la Serra de Mariola.

A la vista de la normativa exposada, es considera que el sondeig sol·licitat resulta compatible amb la normativa d’ordenació del parc natural, continguda en el seu PORN.

En este sentit, la Direcció General de Medi Natural i Animal, mitjançant la Resolució de data 23 de novembre de 2023, determina que el projecte no tindrà efectes apreciables sobre la Xarxa Natura 2000 i, en conseqüència, i d’acord amb el que establixen els articles 6 i 7 del Decret 60/2012, de 5 d’abril, es considera que el projecte esmentat no ha de sotmetre’s a avaluació detallada dels seus efectes sobre esta.

Indica, així mateix, que el projecte no afecta microreserves de flora, fauna protegida, flora protegida, ni hàbitats prioritaris.

En l’informe emés pel Servici de Gestió d’Espais Naturals el 25 d’octubre de 2023, conclou que, a la vista del que establix la normativa d’ordenació del parc natural, la captació d’aigües subterrànies sol·licitada es considera compatible amb la normativa d’ordenació del parc natural, i queda, a este efecte, a costa del que resolga sobre este tema l’organisme de conca competent i, en tot cas, amb les excepcions expressades en l’apartat tercer de l’informe.

D’igual manera, el projecte se situa en l’àmbit del PRUG del Parc Natural de la Serra de Mariola, aprovat pel Decret 79/2007, de 25 de maig, i és aplicable l’article 14.

En la capa d’àrees crítiques davant del canvi climàtic del visor cartogràfic de la Generalitat Valenciana, es troba en la zona corresponent a àrees estratègiques 2 quant a recàrrega d’aqüífers. La permeabilitat del sòl està catalogada com a alta. La vulnerabilitat a la contaminació de les aigües subterrànies en la zona de projecte està qualificada d’alta, d’acord amb la cartografia temàtica (antiga COPUT).

No s’ha plantejat l’acumulació d’efectes negatius respecte d’altres projectes. En tot cas, els possibles efectes hidrogeològics relatius a l’ús i consum de recursos naturals (aigua) entren en les competències directes de l’organisme de conca.

Des de l’inici es durà a terme el control i vigilància efectiva de l’execució de les mesures específiques de prevenció i correcció definides en el document ambiental, i la correcta adequació d’estes a situacions imprevistes que es puguen produir.

Conclusió

En relació amb els criteris de l’apartat a de l’annex III de la Llei 21/2013, de 9 de desembre, d’avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificat, d’acord amb l’article 7.2 de la Llei 21/2013, de 9 de desembre, d’avaluació ambiental, en concordança amb l’epígraf a.3r del grup 3 de l’annex II de la llei esmentada.

L’expedient ha seguit el tràmit d’avaluació d’impacte ambiental simplificada, que preveu la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha esmentat anteriorment, a proposta del Servici d’Avaluació d’Impacte Ambiental i en ús de les atribucions que tinc,

RESOLC

*Primer*

Estimar que l’execució del projecte de sondeig de captació d’aigües subterrànies amb destinació per a consum domèstic en la parcel·la 98 del polígon 4 del terme municipal de Cocentaina (Alacant), promogut per David Aller Miró, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària. Tot això, sempre que s’ajuste a la documentació que consta en l’expedient, a les previsions del projecte i del document ambiental i als termes d’este informe, en particular:

1r) La sol·licitud efectuada fa referència únicament al sondeig en si i no fa referència a les infraestructures inherents a una explotació d’este tipus, com ara edificacions, vials d’accés, conduccions per al transport dels cabals obtinguts o subministrament elèctric necessari per al funcionament dels equips de bombament. Estos aspectes els haurà de tindre en compte el promotor i haurà de tramitar les oportunes autoritzacions sectorials sobre este tema, tenint en compte les limitacions que la normativa d’ordenació del parc natural establix per a la unitat de zonificació en la qual es pretén establir la captació.

2n) El contractista haurà de construir al costat de la perforació una bassa d’unes dimensions que puga albergar la totalitat dels detritus, llots i additius generats durant la perforació; així mateix, haurà de garantir la neteja, la seguretat i el rebliment posterior de les basses de llots.

3r) Haurà de preveure’s un seguiment adequat de les obres a fi d’anar completant la informació hidrogeològica de l’obra i poder prendre sobre el terreny les decisions tècniques i de seguretat més adequades en cas d’incidències o imprevistos.

4t) A fi de preservar la integritat de l’aqüífer i protegir les aigües subterrànies de l’entrada de contaminants tant en la construcció de la captació d’aigua com en el segellament i clausura del pou, s’hauran de complir les instruccions bàsiques de protecció establides en el reglament de domini públic hidràulic.

5t) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. En cas d’abocaments accidentals d’olis o altres residus perillosos procedents dels vehicles o de la maquinària, s’arreplegarà l’abocament i el sòl contaminat, i serà evacuat pel gestor autoritzat, i es procedirà a la seua revegetació.

6t) Els materials extrets de la perforació i els de l’excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i el material extret de la bassa el codi LER 17 05 04 (materials naturals excavats). Els materials d’excavació disposen de regulació i gestió específica segons l’Orde APM/1007/2017, que regula les normes de valorització de materials excavats per a usar-los en obres i en operacions de farcit diferents del lloc on es van generar. També podrien fer-ho pel Decret 200/2004, del Consell de la Generalitat, que regula l’ús de residus inerts en obres de restauració i farcit (art 3.1.a). No obstant això, als detritus del sondeig els aplicaria el Decret 200/2004, ja que l’Orde APM/1007/2007 només s’aplica a materials classificats amb el codi 17 05 04. En qualsevol cas, el terreny haurà de ser restaurat perquè es quede amb la seua morfologia inicial.

7m) Durant el temps que dure l’assaig de bombament, i a fi de previndre processos erosius i evitar escolaments incontrolats, l’aigua extreta s’haurà d’abocar a llits naturals, directament o a través d’un sistema d’evacuació que, mitjançant la laminació de cabals o dissipadors d’energia, resulte efectiu per a evitar l’erosió i els possibles danys en infraestructures i propietats adjacents. Si estos es produïxen, el promotor de l’obra haurà de reparar els desperfectes i, si és el cas, indemnitzar els afectats pels perjuís ocasionats.

8u) Si durant l’execució de les obres es troben restes paleontològiques, arqueològiques o etnogràfiques, el promotor està obligat a suspendre immediatament els treballs i a comunicar la troballa a la conselleria competent en matèria de cultura, que adoptarà sense dilació les mesures procedents en compliment de la Llei 4/1998, d’11 de juny, del patrimoni cultural valencià.

9é) Donada la localització del sondeig en una zona d’influència forestal, resulta aplicable el que disposa l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana, que incorpora un plec general de normes de seguretat en prevenció d’incendis forestals que cal observar en l’execució d’obres, treballs i aprofitaments forestals que es duen a terme en terreny forestal o al seu voltant.

10m) S’haurà de preveure que el sondeig quede habilitat i disponible per a controls futurs de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

*Segon*

De conformitat amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la seua vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a autoritzar el projecte en el termini màxim de quatre anys des de la publicació d’este, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes que preveu l’article 48 de la Llei 21/2013, de 9 de desembre.

  

Vallanca, 9 de gener de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental